Il-ġenerazzjoni annwali tal-iskart mill-attivitajiet ekonomiċi kollha fl-UE tammonta għal 2.5 biljun tunnellata jew 5 tunnellati per capita fis-sena, u kull ċittadin jipproduċi medja ta' kważi nofs tunnellata skart muniċipali. Fil-pjan ta' Azzjoni tagħha għal Ekonomija Ċirkolari l-Kummissjoni fasslet mod biex tnaqqas sostanzjalment il-ġenerazzjoni tal-iskart u r-regoli tal-UE jistabbilixxu l-objettiv li s-sehem tal-iskart muniċipali mormi fil-landfills jiġi limitat għal 10 % sal-2035. Fl-UE, il-liġijiet u l-politika dwar l-iskart xprunaw titjib kbir fil-ġestjoni tal-iskart; dawn jistimulaw l-innovazzjoni fil-ġbir u fir-riċiklaġġ tal-iskart separat, jillimitaw l-użu tar-rimi fil-landfills u jinċentivaw il-bidla fl-imġiba tal-konsumaturi. Id-Direttiva Qafas tal-UE dwar l-Iskart u d-Direttiva dwar ir-rimi ta' skart fil-Landfills tal-UE fihom sett ta' regoli maħsuba biex jipprevjenu u jnaqqsu l-impatt negattiv ikkawżat mill-ġenerazzjoni u mill-ġestjoni tal-iskart. Il-Kummissjoni qed taħdem kontinwament biex timmodernizza dawn ir-regoli biex tagħmilhom adattati għall-ekonomija ċirkolari u għall-era diġitali. Bħala parti minn din l-ambizzjoni, fil-jiem li ġejjin il-Kummissjoni se tipproponi riforma tar-regoli tal-UE dwar il-vjeġġi ta' skart barra mill-pajjiż biex tiżgura li l-UE ma tesportax l-isfidi tagħha fir-rigward tal-iskart lejn pajjiżi terzi. Fl-istess waqt, il-Kummissjoni kienet qed tipprovdi appoġġ kontinwu lill-Istati Membri biex jimplimentaw b'mod xieraq il-liġijiet eżistenti, u bl-użu tas-setgħat ta' infurzar tagħha fejn meħtieġ. Dan huwa kruċjali għall-preservazzjoni tas-saħħa taċ-ċittadini tal-UE u biex l-ambjent jinżamm nadif. F'dan ir-rigward, il-Kummissjoni llum qed tieħu passi legali kontra r-Rumanija, il-Bulgarija, il-Kroazja, il-Greċja, u s-Slovakkja għan-nuqqas ta' konformità mal-liġijiet tal-UE dwar l-iskart - id-Direttiva Qafas dwar l-Iskart u d-Direttiva dwar ir-rimi ta' skart f'Landfills. Dawn il-ħames Stati Membri huma mħeġġa jiżguraw trattament xieraq tal-iskart qabel ir-rimi fil-landfills. Fil-każ tar-Rumanija, il-Kummissjoni ddeċidiet ukoll li tressaq każ addizzjonali lura lill-Qorti tal-Ġustizzja tal-Unjoni Ewropea dwar nuqqas ta' konformità mad-Direttiva dwar ir-rimi ta' skart f'Landfills. L-azzjoni ta' infurzar li qed tieħu l-Kummisjoni llum tappoġġa t-tranżizzjoni lejn ekonomija ċirkolari u tgħin fil-ħarsien tal-ambjent u tas-saħħa tal-bniedem mill-effetti ħżiena tat-tniġġis tal-iskart, f'konformità mal-ambizzjoni ta' tniġġis żero stabbilita mill-Kummissjoni. Nuqqas fit-trattament xieraq tal-iskart jista' jkollu konsegwenzi qerrieda fuq is-saħħa tal-bniedem u fuq l-ilma, l-art, u l-arja tagħna. Is-sustanzi perikolużi li jinsabu fl-iskart jistgħu jniġġsu l-ilma tax-xorb u l-ħamrija. Id-Direttiva Qafas dwar l-Iskart tistabbilixxi l-prinċipji bażiċi dwar il-ġestjoni tal-iskart u tistabbilixxi l-ġerarkija tal-UE dwar l-iskart. Skont din il-ġerarkija, it-trattament tal-iskart jeħtieġ jimxi ma' dawn l-istadji: il-prevenzjoni, l-użu mill-ġdid, ir-riċiklaġġ, l-irkupru, u r-rimi. Ir-rimi fil-landfills huwa l-inqas għażla favorevoli u jeħtieġ ikun limitat għall-minimu meħtieġ. Skont ir-regoli tal-UE, ir-rimi tal-iskart fil-landfills jeħtieġ jiġi eliminat b'mod gradwali u, meta dan ir-rimi ma jkunx jista' jiġi evitat, għandu jiġi kkontrollat b'mod adgewat biex ikun sikur għas-saħħa tal-bniedem u għall-ambjent. Skont id-data l-aktar riċenti, fl-2018, 24 % tal-iskart tad-djar kollu ġenerat fl-UE kien għadu qed jiġi mormi fil-landfills. Id-Direttiva dwar ir-rimi ta' skart f'Landfills tistabbilixxi rekwiżiti operazzjonali stretti għas-siti tal-landfills li jesiġu li l-iskart ikun trattat b'mod xieraq qabel ir-rimi fil-landfills. Impatt fuq is-saħħa u fuq l-ambjent Minħabba li d-Direttiva dwar ir-rimi ta' skart f'Landfills ma ġietx applikata korrettament, iċ-ċittadini u n-negozji mir-Rumanija, mill-Bulgarija, mill-Kroazja, mill-Greċja, u mis-Slovakkja jistgħu ma jkunux f'pożizzjoni li jibbenefikaw bis-sħiħ mid-dispożizzjonijiet tad-Direttiva, u dan iwassal għal: Meta r-rimi fil-landfills ma jkunx jista' jiġi evitat, l-Istati Membri għandhom jieħu miżuri biex jiżguraw li jintrema fil-landfills skart biss li jkun ġie soġġett għal trattament. Il-Qorti tal-Ġustizzja tal-UE, fis-sentenza tagħha tal-15 ta' Ottubru 2014 iddeċidiet ukoll li t-trattament tal-iskart qabel ir-rimi fil-landfills ma jistax isir fi kwalunkwe sura, iżda jeħtieġ ikun l-aktar xieraq biex kemm jista' jkun jitnaqqsu l-impatti negattivi fuq l-ambjent u s-saħħa tal-bniedem. Studji u investigazzjonijiet imnedija mill-Kummissjoni urew li għadd ta' siti tal-landfills kellhom nuqqasijiet fir-rigward ta' dan ir-rekwiżit f'dawn il-ħames Stati Membri. Illum il-Kummissjoni qed tibgħat ittri ta' avviż formali lill-Bulgarija, lill-Kroazja, lill-Greċja, lir-Rumanija u lis-Slovakkja u qed titlobhom japplikaw korrettament id-Direttiva dwar ir-rimi tal-iskart f'Landfills u d-Direttiva Qafas dwar l-Iskart. Fil-Bulgarija, l-istudji żvelaw nuqqasijiet fis-siti kollha li ġew spezzjonati. Fi 52 landfill, l-iskart mhuwiex soġġett għal trattament li jinkludi għażla adegwata tal-flussi tal-iskart. Fil-Kroazja, l-istudji żvelaw nuqqasijiet fis-siti kollha spezzjonati u li l-iskart muniċipali qed jintrema fil-landfills mingħajr ebda trattament. Għall-Greċja, l-istudji żvelaw li ma hemmx biżżejjed faċilitajiet tat-trattament fil-pajjiż u li l-ġbir separat huwa insuffiċjenti. Għar-Rumanija, l-istudji żvelaw nuqqasijiet fis-siti kollha spezzjonati u li l-biċċa l-kbira tal-iskart jintrema f'landfill mingħajr ebda trattament. Fis-Slovakkja, instabu wkoll nuqqasijiet fis-siti kollha li ġew spezzjonati. L-iskart qed jintrema fil-landfill mingħajr trattament xieraq f'111-il landfill Slovakka peress li ma għandhomx biżżejjed installazzjonijiet biex jiżguraw l-għażla ta' tipi differenti ta' skart. Barra minn hekk, f'każ separat fir-rigward tar-Rumanija, kellhom jingħalqu u jiġu riabilitati 109 landfill sas-16 ta' Lulju 2009, skont id-Direttiva dwar ir-rimi tal-iskart f'Landfills. Fit-18 ta' Ottubru 2018, il-Qorti tal-Ġustizzja tal-Unjoni Ewropea ddeċidiet li r-Rumanija ma ssodisfatx l-obbligi tagħha b'rabta ma' 68 landfill. Minkejja xi progress li sar, ir-Rumanija għadha ma kkonformatx bis-sħiħ mas-sentenza tal-Qorti u sal-lum għad hemm 42 landfill li għadhom ma ngħalqux, u għal ħafna minnhom ix-xogħlijiet għar-riabilitazzjoni tagħhom għadhom mhux ippjanati. Proċeduri simili ta' ksur għadhom għaddejjin fir-rigward tal-Bulgarija, ta' Ċipru, tal-Italja u tas-Slovenja. Kuntest Il-proċedura ta' ksur, minquxa fit-trattati tal-UE, tipprevedi li l-Kummissjoni tista' tieħu azzjoni legali kontra l-Istati Membri li jonqsu milli jiżguraw it-traspożizzjoni f'waqtha u preċiża tad-direttivi fil-leġiżlazzjoni nazzjonali tagħhom. Ir-regoli ambjentali huma stabbiliti biex jiġu evitati l-effetti ta' ħsara fuq saħħet il-bniedem u l-ambjent u jirriflettu kemm l-aħħar evidenza teknika u tas-saħħa, kif ukoll il-qafas politiku li jeżistu fihom. L-implimentazzjoni dgħajfa tal-liġi u l-politiki ambjentali ssarraf fi spejjeż ambjentali, ekonomiċi, u soċjali għas-soċjetà, u toħloq kundizzjonijiet mhux ugwali għall-operaturi ekonomiċi. Il-ġestjoni tal-iskart ambjentalment b'saħħitha u l-użu tal-materjali sekondarji li jkun fih huma elementi ewlenin tal-politika ambjentali tal-UE. Il-leġiżlazzjoni tal-UE dwar l-iskart tfittex li tinkoraġġixxi l-prevenzjoni tal-iskart, tispeċifika r-rekwiżiti tal-użu mill-ġdid u r-rata ta' riċiklaġġ għal flussi ta' skart magħżula, biex jiġi minimizzat ir-rimi f'landfills konformi, u jinqered ir-rimi f'landfills mhux konformi. Il-benefiċċji tal-Pjan ta' Azzjoni għal Ekonomija Ċirkolari, wieħed mis-sisien ewlenin tal-Patt Ekoloġiku Ewropew, ma jistgħux jintlaħqu sakemm jippersistu prattiki illegali ta' rimi fil-landfills. Għal aktar informazzjoni Il-Proċedura ta' ksur L-infurzar tal-Liġi Ambjentali tal-UE: Benefiċċji u Kisbiet Studju biex jiġu vvalutati l-benefiċċji miksuba permezz tal-infurzar tal-leġiżlazzjoni ambjentali tal-UE Studju: L-ispejjeż tan-nuqqas ta' implimentazzjoni tal-liġi ambjentali tal-UE Fuq id-deċiżjonijiet ewlenin fil-pakkett tal-proċeduri ta' ksur ta' Ottubru 2021, ara l-MEMO.